Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 251/11)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1)

MEDDELELSE OM GODKENDELSE AF EN STANDARDÆNDRING

»NIZZA«

PDO-IT-01896-AM01

Meddelelsesdato: 30. april 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Regler for vindyrkning — Vindyrkningsarealers beliggenhed og eksponering

Beskrivelse: Betingelserne vedrørende vindyrkningsarealers beliggenhed og eksponering er blevet ændret, så de nu også omfatter vindyrkningsarealer, der ikke udelukkende har en eksponering mod syd/sydøst/sydvest, hvilket betyder, at vindyrkningsarealer mellem +45° og +315° er tilladt tillige med toppen af højdedrag og nordvendte skråninger mellem -45° og +45°, hvor terrænet ikke har en hældning på mere end 8 %.

Begrundelse: Den omstændighed, at også vindyrkningsarealer, der vender i ovennævnte retninger, udelukkende er eksponeret på højdedrag, betyder, at de nyder godt af en optimal absorption af sollys, hvilket muliggør en god modning og kvalitet af druerne samt en høj koncentration af sukker og polyphenol.

Der blev anmodet om ændringen, fordi klimaændringerne har skabt nye betingelser og dermed ændret forholdene for vindyrkning væsentligt, hvilket betyder, at de optimale betingelser for fremstilling af vin med de kvalitetskendetegn, som betegnelsen kræver, er blevet genskabt og kan findes andre steder i området. Vindyrkningsperioden er ikke kalenderåret, men primært månederne fra maj til september. Opvarmningen af klimaet har i gennemsnit ført til, at der nu kan høstes tidligere end før. Desuden må det tages i betragtning, at sollysets indfaldsvinkel på en nordvendt hældning varierer på en måde, der ikke er lineær, men er mere end proportionel med dagens længde, da ikke kun de timer, hvor det er lyst, ændrer sig, men også solens højde over horisonten og dermed indfaldsvinklen. Der er tale om begreber, som allerede er blevet drøftet af de mest fremtrædende klimaforskere, og som nu finder anvendelse i forbindelse med vinfremstilling. Navnlig på den italienske halvø forholder det sig sådan, at den øgede mængde sollys, selv i den øvre del i retning af kompasrosens nordpunkt, fører til en fremragende modning af druerne både med hensyn til sukker- og polyphenolindhold og gode vinudbytter af høj kvalitet.

Ændringen vedrører artikel 4, stk. 2 (»Regler for vindyrkning — Vindyrkningsarealers beliggenhed og eksponering«), i produktspecifikationen, afsnit A og B i artikel 9 (»Miljøhensyn«) i produktspecifikationen og underafsnit B og C i afsnit 1.8 (»Miljøhensyn«) i enhedsdokumentet.

2. Regler for vindyrkning — Druehøst

Forpligtelsen til udelukkende at høste druerne manuelt er blevet fjernet. Fjernelsen af forpligtelsen til at høste druerne manuelt vil gøre det muligt for producenterne at vælge de bedst egnede metoder til at høste druerne til fremstilling af vine med betegnelsen BOB baseret på deres egne særlige behov, samtidig med at den traditionelle praksis med manuel høst i Nizza-produktionsområdet bevares. Muligheden for også at anvende høstmaskiner opfylder producenternes særlige behov for at fremskynde høsten af druerne, afhjælpe eventuel mangel på medarbejdere, reducere udgifterne til arealforvaltning og drage fordel af den teknologiske innovation, der er knyttet til mekaniseringen af vindyrkning. Dette er blevet væsentligt forbedret takket være muligheden for mekanisk høst ved hjælp af selvkørende eller trukne maskiner med horisontal rystning. Disse er særligt effektive, når der anvendes metoder til formning af vinstokkene, som involverer vertikale opbindingssystemer såsom Guyot-metoden eller snorbeskæringsmetoden, som er typiske for produktionsområdet. Disse maskiner kan også anvendes i højdedragene og sikrer, at de høstede druer er af høj kvalitet.

Ændringen vedrører artikel 4, stk. 2 (»Vinavlsregler«), i produktspecifikationen og underafsnit C i afsnit 1.8 (»Miljøhensyn«) i enhedsdokumentet.

3. Mærkningskrav

Betegnelsen for den store geografiske enhed »Piemonte« kan anvendes ved mærkning og præsentation af Nizza (BOB)-vine.

Begrundelse: Formålet er at give forbrugerne yderligere oplysninger om det afgrænsede områdes geografiske beliggenhed, således at de lettere kan danne sig et billede af de bredere geografiske, miljømæssige, historiske og administrative aspekter af regionen Piemonte, hvor produktionsområdet for vine med den beskyttede oprindelsesbetegnelse Nizza er beliggende.

Ændringen vedrører artikel 7, stk. 4, i produktspecifikationen og afsnittet »Yderligere betingelser — Supplerende bestemmelser vedrørende mærkning« i enhedsdokumentet.

4. Ændringer af administrativ art

— Kontaktoplysningerne i afsnittet om andre oplysninger i enhedsdokumentet er blevet ajourført. Dette vedrører punkt 2.1, 2.2, 2.3 og 2.5.

— Henvisninger til specifikke love og dekreter er blevet slettet i produktspecifikationen, og der er blevet indsat en generel henvisning til den gældende lovgivning på området.

ENHEDSDOKUMENT

1. Produktets betegnelse

Nizza

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene:

1. Nizza og Nizza Riserva (vinkategori 1)

KORTFATTET TEKSTBESKRIVELSE

Farve: intens rubinrød farve, som med alderen udvikler sig i retning af granatrød.

Duft: intens, markant, æterisk.

Smag: tør, fyldig, harmonisk og rund.

Totalt minimumsalkoholindhold udtrykt i volumen: 13 %

Minimumsindholdet af sukkerfrit ekstrakt: 26 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

GENERELLE ANALYTISKE KENDETEGN

Maksimalt totalt alkoholindhold (i % vol.):

–

Minimalt virkeligt alkoholindhold (i % vol.):

–

Minimalt totalt syreindhold:

5,0 gram pr. liter udtrykt i vinsyre

Maksimalt indhold af flygtig syre (i milliækvivalenter pr. liter):

–

Maksimalt totalt svovldioxidindhold (i milligram pr. liter):

–

2. Nizza med angivelsen »Vigna« og Nizza Riserva med angivelsen »Vigna« (kategori: vin (1))

KORTFATTET TEKSTBESKRIVELSE

Farve: intens rubinrød farve, som med alderen udvikler sig i retning af granatrød.

Duft: intens, markant, æterisk.

Smag: tør, fyldig, harmonisk og rund.

Totalt minimumsalkoholindhold udtrykt i volumen: 13,50 %

Minimumsindholdet af sukkerfrit ekstrakt: 28 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

GENERELLE ANALYTISKE KENDETEGN

Maksimalt totalt alkoholindhold (i % vol.):

–

Minimalt virkeligt alkoholindhold (i % vol.):

–

Minimalt totalt syreindhold:

5,0 gram pr. liter udtrykt i vinsyre

Maksimalt indhold af flygtig syre (i milliækvivalenter pr. liter)

–

Maksimalt totalt svovldioxidindhold (i mg/l):

–

5. Vinfremstillingsmetoder

5.1. Særlige ønologiske fremgangsmåder

1. Lagring

Særlig ønologisk fremgangsmåde:

Nizza: skal lagres i mindst 18 måneder, heraf mindst 6 måneder i træfade fra den 1. januar i det år, der følger efter høsten.

Nizza »Vigna«: skal lagres i mindst 18 måneder, heraf mindst 6 måneder i træfade fra den 1. januar i det år, der følger efter høsten.

Nizza Riserva: skal lagres i mindst 30 måneder, heraf mindst 12 måneder i træfade fra den 1. januar i det år, der følger efter høsten.

Nizza Riserva »Vigna«: skal lagres i mindst 30 måneder, heraf mindst 12 måneder i træfade fra den 1. januar i det år, der følger efter høsten.

2. Supplering af vine på træfade

Særlig ønologisk fremgangsmåde:

I den obligatoriske lagringsperiode kan vine på træfade suppleres med den samme vin fra den samme årgang, som kan lagres i andre typer beholdere end træfade, med op til 10 % af den samlede mængde.

3. Berigelse

Relevante begrænsninger for vinfremstilling

Der er ingen bestemmelser vedrørende nogen form for berigelse med henblik på at øge Nizza DOCG-vinenes alkoholindhold.

5.2. Maksimumsudbytter

1. Nizza og Nizza Riserva

49 hl pr. hektar

2. Nizza med angivelsen »Vigna« i det tredje år efter plantning

26,60 hl pr. hektar

3. Nizza med angivelsen »Vigna« i det fjerde år efter plantning

30,80 hl pr. hektar

4. Nizza med angivelsen »Vigna« i det femte år efter plantning

35 hl pr. hektar

5. Nizza med angivelsen »Vigna« i det sjette år efter plantning

39,90 hl pr. hektar

6. Nizza med angivelsen »Vigna« fra det syvende år efter plantning

44,10 hl pr. hektar

6. Afgrænset geografisk område

Dyrkningsområdet for »Nizza« DOCG omfatter hele området i følgende kommuner: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca og San Marzano Oliveto.

7. Primær(e) druesort(er)

Barbera N.

8. Tilknytning til det geografiske område

Nizza (BOB (kategori: vin (1))

Naturlige faktorer, der har relevans for tilknytningen

Produktionsområdet omfatter 18 kommuner i provinsen Asti, der grænser op til kommunen Nizza, som traditionelt har været et foretrukket område for dyrkning af sorten Barbera.

Det er et område med lave bakker med en højde mellem 150 og 400 meter, som er karakteriseret ved et tempereret klima med let vind og en gennemsnitlig årlig nedbørsmængde på 700 mm. Jordbunden er hovedsagelig kalkholdig, har middelstor dybde og hviler på en stenet grundmasse af mergel, kalk og sand. Vindyrkningsområdet »Nizza« er geologisk set en del af Pliocæn-vandområdet i Asti-regionen. Det er for det meste af sedimentær oprindelse med hovedsagelig tertiære sandagtige mergelformationer. Jordbunden har et højt indhold af calciumcarbonat med generelt få organiske stoffer og et lavt, men fuldt afbalanceret næringsstofsniveau.

Nizza BOB

Menneskelige faktorer, der har relevans for tilknytningen

Den perfekte synergi mellem miljø og mennesker i Nizza-området kan sammenfattes i, hvordan vinstokkene formes ved hjælp af det traditionelle »kontur«-system med vertikale opbindingssystemer og Guyot-metoden og somme tider snorbeskæringssystemer, hvordan udbyttet holdes på et lavt niveau, og i den rationelle bladbeskæring, hvilket, kombineret med den sydlige eksponering, gør det muligt at få Barbera-druens kvalitet frem på den bedst tænkelige måde. Vinlandskabet i vindyrkningsområdet »Nizza« er det ekstraordinære resultat af en vinfremstillingstradition, der har udviklet sig og er gået i arv siden oldtiden, og som understøtter lokalsamfundet og økonomien.

Denne kulturelle tradition har tilvejebragt en veletableret arv i form af ekspertise og vindyrkning, vinfremstilling og lagringsteknikker, der er baseret på et indgående kendskab til Barbera-druesorten, der traditionelt er blevet dyrket i området, og dens evne til at tilpasse sig de miljømæssige betingelser.

Nizza BOB

B) Nærmere oplysninger om produktets kvalitet eller egenskaber, som hovedsagelig eller udelukkende kan tilskrives det geografiske miljø Nizza BOB er den mest værdifulde vin, der fremstilles i området. Det endelige produkt er kendetegnet ved de egenskaber, jordbunden i fremstillingsområdet har. Især Nizza-vine fra områder, der hovedsagelig består af lerede og sandede mergeljordbunde, har større intensitet og farvenuancer, en middel til høj pH-værdi og mindre syre og en meget intens aroma af »jord« (på den lokale dialekt kaldes mergel for »tuf«). De er elegante, velstrukturerede og har lang levetid. Vinene fra områder med overvejende sandet jordbund har en mere udtalt syre, en lavere farveintensitet og en variation af fine og elegante aromaer med mere balsamiske dufte af aromatisk græs kombineret med en harmonisk struktur. Den optimale soleksponering og de optimale jordbunds- og klimaforhold giver velstrukturerede vine, der er rige på farver og er velegnede til lagring, og som har lang holdbarhed. Vinmarkerne er udelukkende beliggende på højdedrag og har den bedste eksponering for absorption af sollys. Dette gavner druernes modning og kvalitet og øger koncentrationen af sukker og polyphenol.

Nizza BOB

C) Beskrivelse af årsagssammenhængen mellem de aspekter, der henvises til i henholdsvis punkt A og punkt B. »Nizza«-vinenes særlige kvalitetsegenskaber skyldes samspillet mellem det naturlige miljø og menneskelige faktorer i form af den tradition og viden, som danner grundlag for dyrkning, vinfremstilling og lagring. Producenterne har navnlig truffet meget kvalitetsfokuserede valg med hensyn til dyrkning af druer (begrænset udbytte, navnlig for sorter med angivelsen »Vigna«) og fremstillingen af »Nizza« DOCG-vine ved at undlade at anvende berigelsesmetoder. Den viden om vindyrkning, der går tilbage til antikken, med dyrkning af vinstokke i »kontur«-systemet, med vertikale opbindingssystemer, der forvaltes på kyndig vis gennem det traditionelle Guyot-beskæringssystem, og med en passende udtynding af klaserne, gør, at Nizza-vindyrkningsområderne har et meget lavt udbytte på højst 7 ton. Disse faktorer kombineret med de ret store daglige temperaturudsving muliggør en optimal modning af druerne, hvilket giver Nizza-vinene deres typiske organoleptiske egenskaber. Der udvises den største forsigtighed ved høsten af druerne. Dette sker enten manuelt på traditionel vis eller ved hjælp af moderne høstmaskiner, der også kan anvendes i højdedragene, og sikrer, at de høstede druer er af høj kvalitet, således at deres kvalitetsegenskaber så vidt muligt bevares. Vinfremstillingsteknikken er blevet forbedret og tilpasset denne fremragende råvare. Dernæst følger en passende lagringsperiode på mindst 18 måneder og på op til 30 måneder for Nizza Riserva. Nizza-området er et historisk centrum for fremstilling af Barbera-vine i Piemonte med en imponerende tradition for fremstilling, lagring og markedsføring af det endelige produkt, en forudsætning for fremstilling og efterfølgende etablering på markedet for strukturerede rødvine, som egner sig til mellemlang og lang lagring.

9. Andre vigtige betingelser (emballering, mærkning og andre krav)

Aftapning inden for det afgrænsede område

Retlig ramme:

EU-lovgivning

Type yderligere betingelse:

Aftapning inden for det afgrænsede geografiske område

Beskrivelse af betingelsen:

I henhold til artikel 8 i forordning (EF) nr. 607/2009 skal aftapning eller emballering finde sted i det afgrænsede geografiske område for at sikre produktets kvalitet, garantere dets oprindelse og sikre effektiviteten af kontroller.

Tilknytningen til det geografiske oprindelsesområde og betegnelsens image sikres bedre ved aftapning i produktionsområdet, da anvendelsen og overholdelsen af alle de tekniske regler vedrørende transport og aftapning kan overlades til virksomheder i det godkendte område. Dette krav er derfor til gavn for de erhvervsdrivende selv, der er opmærksomme på og ansvarlige for at opretholde betegnelsens kvalitet, hvilket giver forbrugerne sikkerhed for vinenes oprindelse og kvalitet og deres overensstemmelse med produktspecifikationen.

Mærkningsbestemmelser — Anvendelse af betegnelsen for den større geografiske enhed

Retlig ramme:

EU-lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Betegnelsen for den store geografiske enhed »Piemonte« kan anvendes ved mærkning og præsentation af Nizza (BOB)-vine.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/16848

(1) EFT L 9 af 11.1.2019, s. 2.